Džeimijs Kempbels Bauers
Džeimijs Metkalfs Kempbels Bauers (angļu: James Metcalfe Campbell Bower; dzimis 1988. gada 22. novembrī) ir angļu aktieris, dziedātājs un modelis. Kino debitējis ar nelielu lomu Tima Bērtona muzikālajā filmā "Svīnijs Tods: Flītstrītas dēmoniskais bārddzinis" (2007). Vēlāk piedalījies trijās filmu sērijas "Krēsla" filmās, kā arī filmās "Harijs Poters un Nāves dāvesti: Pirmā daļa" (2010) un "Fantastiskās būtnes: Grindelvalda noziegumi" (2018). Citas Bauera lomas ir filmās "Londonas bulvāris" (2010), Anonymous (2011), "Kaulu pilsēta" (The Mortal Instruments: City of Bones, 2013) un "Horizon: Amerikāņu sāga – Pirmā nodaļa" (2024). 2022. gadā nozīmīgu lomu atveidojis Netflix seriāla Stranger Things ceturtajā sezonā.